KYK: Oulike boeties maak video oor idiome | Netwerk24
Deur Marelize Barnard 09 April 2020 09:15
Tia en Hannes Schutte se seuns, Marco (9), Steyn (7), Nicol (5) en Adriaan (1), staan op hul eie YouTube-kanaal bekend as die 4 Dudes. Klein Adriaan weet dit nog net nie, maar sy boeties het groot planne met hul video’s.
Die gesin het voor die inperking na hul vakansiehuis in Cannon Rocks in die Oos-Kaap gegaan. Hannes werk van die huis af en maak die video’s, terwyl Tia en die seuns baie besig bly dié inperking-vakansie.
Die Schutte-gesin is beslis nie stil soos muise nie. Wanneer hulle nie video’s maak nie, oefen hulle op hul musiekinstrumente en speel klavier, kitaar en viool.
“Ek maak oulike skoonseuns groot,” sê Tia. Die seuns maak hul eie koffie en ontbyt en leer van kleins af om hul deel te doen.
Vir hul video oor Afrikaanse idiome is klein Adriaan nog nie deel van die 4 Dudes nie – en Tia sê dit is darem nie omdat die baba met die badwater uitgegooi is nie.
Hul niggie, Sofi Coetzee (4), kan wel op hul idiome-video gesien word waar sy die stoep vee.
Sofi is nie een vir die kollig nie en is nie lus om saam met haar nefies voor die kamera te kerjakker nie.
Solank die Schutte-boeties net nie hul kop in ’n bynes steek nie, want dit gaan dalk nie so lekker werk op ’n video nie.
Die vier Schutte-boeties, Marco (9), Adriaan (1), Steyn (7) en Nicol (5), speel nie rond tydens inperking nie. Hulle het groot planne met hul video’s op YouTube.